
[bookmark: _Hlk128729505]Par Ogres novada pašvaldības saistošo noteikumu Nr.10/2026 “Grozījumi Ogres novada pašvaldības 2024. gada 25. aprīļa saistošajos noteikumos Nr. 11/2024 “Par sociālās palīdzības pabalstiem”” izdošanu

[bookmark: _Hlk536697559]Ogres novada pašvaldības dome 2024. gada 25. aprīlī izdeva saistošos noteikumus Nr. 11/2024 “Par sociālās palīdzības pabalstiem” (turpmāk – saistošie noteikumi Nr. 11/2024).
Saistošo noteikumu grozījumu projekts izstrādāts, lai pilnveidotu Ogres novada pašvaldības sociālās palīdzības pabalstu sistēmu, padarot to mērķētāku, sociāli taisnīgāku un praktiski efektīvāku. Grozījumi nepieciešami, jo daļa no pašlaik spēkā esošajiem pabalstu apmēriem un nosacījumiem vairs pilnībā neatbilst faktiskajām dzīves situācijām, kurās nonāk sociālās palīdzības saņēmēji, kā arī ne vienmēr nodrošina pietiekamu atbalstu sociālā riska mazināšanai. Pašreizējā saistošo noteikumu Nr. 11/2024 redakcija nosaka konkrētus pabalstu apmērus un saņēmēju loku, taču sociālā darba praksē secināms, ka atsevišķos gadījumos regulējums ir pārāk šaurs vai pārlieku formāls, kas samazina pabalsta sociālo efektivitāti. Tas īpaši attiecas uz izglītības ieguves atbalstu, veselības aprūpes pabalstu, pabalstu mājokļa parāda segšanai, dokumentu iesniegšanas termiņiem un nosacījumiem krīzes situācijas pabalstam.
Viens no pabalsta veidiem, ko paredz saistošie noteikumi Nr. 11/2024 ir pabalsts izglītības ieguves atbalstam. Šobrīd spēkā esošajā redakcijā noteikts, ka šo pabalstu var saņemt mājsaimniecības, kurām noteikts maznodrošināts vai trūcīgs mājsaimniecības statuss un, kuru izglītojamie iegūst izglītību vispārējās izglītības iestādēs no 1. – 12. klasei. Ņemot vērā, ka izglītojamie arvien vairāk izvēlas apgūt profesionālās izglītības programmas un, lai tiktu ievērots vienlīdzības princips, būtu jāpaplašina pabalsta saņēmēju loks, nosakot, ka pabalsts izglītības ieguves atbalstam būtu arī izglītojamiem, kuri apgūst profesionālās izglītības programmas.
Ar pabalsta saņēmēju loka paplašināšanu, paredzēts pārskatīt un paaugstināt izglītības ieguves atbalsta apmēru, ņemot vērā, ka mājsaimniecībām arvien pieaug individuālo mācību līdzekļu un piederumu iegādes izdevumi.
Saistošie noteikumi Nr. 11/2024 paredz pabalstu veselības aprūpei mājsaimniecībām, kurām noteikts maznodrošinātas vai trūcīgas mājsaimniecības statuss. Ņemot vērā, ka sociālās palīdzības mērķis ir sniegt atbalstu personām, kuras objektīvi nespēj nodrošināt savas pamatvajadzības un būtisko veselības aprūpes izdevumu pieaugumu, ir nepieciešams nodrošināt lielāku atbalstu mājsaimniecībām, kurās nav darbspējīgu personu, šai mērķa grupai nosakot lielāku veselības aprūpes pabalsta apmēru.
Esošais pabalsta apmērs nepietiekami kompensē izdevumus, kas saistīti ar veselības aprūpi, īpaši sociāli mazāk aizsargātām mājsaimniecībām. Palielināts pabalsts nodrošinās finansiālo atbalstu, mazinot risku, ka nepieciešamā veselības aprūpe kļūtu nepieejama.
Izvērtējot ar mājokļa lietošanu saistīto izdevumu parāda apmaksas pabalstu dinamiku, konstatēts, personām ir grūtības segt izdevumus, kas saistīti ar mājokļa lietošanu un uzturēšanu. Šobrīd noteiktais pabalsta apmērs nav pietiekams, lai nodrošinātu efektīvu sociālās palīdzības sniegšanu, līdz ar to ir nepieciešams palielināt šī pabalsta apmēru.
Vienreizēja pabalsta patstāvīgās dzīves uzsākšanai saņēmēji ir personas, kuras uzsāk patstāvīgu dzīvi pēc institucionālas aprūpes. Šādām personām administratīvās prasības nereti rada papildu grūtības, īpaši pirmajā mēnesī pēc dzīvesvietas maiņas, sadzīves apstākļu iekārtošanas un citu steidzamu jautājumu risināšanas.
30 dienu termiņš praksē var būt pārāk īss, lai persona ne tikai izlietotu pabalstu tā mērķim, bet arī savāktu un iesniegtu visus nepieciešamos izdevumus apliecinošos dokumentus. Termiņa pagarināšana līdz trim mēnešiem neizmaina pabalsta mērķi, nesamazina kontroles iespējas un nepalielina ļaunprātīgas izmantošanas risku, bet padara normu dzīves situācijām atbilstošāku un samērīgāku. 
Spēkā esošais regulējums paredz, ka rehabilitācijas pabalstu var pieprasīt par izdevumiem, kas radušies ne ilgāk kā pirms sešiem mēnešiem. Pagarinot termiņu līdz 12 mēnešiem, tiek veicināta pabalsta faktiskā pieejamība un tiek samazināts administratīvais slogs, kā arī bērnu vecākiem tiek mazināts risks, zaudēt iespēju saņemt atbalstu tikai formāla termiņa dēļ. Tā kā arī turpmāk būs jāpierāda izdevumu pamatotība un saistība ar rehabilitācijas mērķi, nav pamata uzskatīt, ka ilgāks termiņš pats par sevi radīs nepamatotu budžeta slogu.
Saistošie noteikumi Nr. 11/2024 paredz ierobežojumu piešķirt pabalstu krīzes situācijā gadījumos, kad personai ir tiesības pieprasīt apdrošināšanas atlīdzību par radušos zaudējumu segšanu. Lai nodrošinātu operatīvu un efektīvu sociālās palīdzības sniegšanu, kā arī ņemot vērā krīzes situācijas raksturu, nepieciešams atteikties no prasības vērtēt apdrošināšanas atlīdzības pieprasīšanas iespējas kā priekšnoteikumu pabalsta piešķiršanai.
Saistošo noteikumu Nr. 11/2024 grozījumu projektā veikti redakcionāli labojumi, kas neietekmē to piemērošanas kārtību.
Saistošo noteikumu projekts no 2026. gada 23. aprīļa līdz 2026. gada 8. maijam tika publicēts Ogres novada pašvaldības oficiālajā tīmekļvietnē www.ogresnovads.lv sabiedrības viedokļa noskaidrošanai. Viedokļa noskaidrošanas laikā no iedzīvotājiem priekšlikumi vai viedoklis par saistošo noteikumu projektu netika saņemts.
Pamatojoties Pašvaldību likuma 47. panta pirmo, otro, ceturto un astoto daļu,

balsojot: ar 19 balsīm "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Egils Helmanis, Gints Sīviņš, Ilmārs Zemnieks, Iluta Jansone, Jānis Iklāvs, Kārlis Ansons, Kārlis Avotiņš, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Sarmīte Ozoliņa), "Pret" – nav, "Atturas" – 1 (Mariss Martinsons), "Nepiedalās" – nav, 

1. Izdot Ogres novada pašvaldības saistošos noteikumus Nr.10/2026 “Grozījumi Ogres novada pašvaldības 2024. gada 25. aprīļa saistošajos noteikumos Nr. 11/2024 “Par sociālās palīdzības pabalstiem”” (turpmāk – Noteikumi) (pielikumā). 
2. Uzdot Ogres novada pašvaldības Centrālās administrācijas Juridiskajai nodaļai triju darbdienu laikā pēc Noteikumu parakstīšanas nosūtīt tos un paskaidrojuma rakstu Viedās administrācijas un reģionālās attīstības ministrijai (turpmāk – VARAM) atzinuma sniegšanai.
3. Uzdot Ogres novada pašvaldības Centrālās administrācijas Juridiskajai nodaļai pēc pozitīva VARAM atzinuma saņemšanas nodrošināt Noteikumu un to paskaidrojuma raksta publicēšanu oficiālajā izdevumā “Latvijas Vēstnesis”.
4. Uzdot Ogres novada pašvaldības Centrālās administrācijas Komunikācijas nodaļai pēc Noteikumu spēkā stāšanās publicēt Noteikumus Ogres novada pašvaldības oficiālajā tīmekļvietnē.
5. Uzdot Ogres novada pašvaldības Centrālās administrācijas Kancelejai pēc Noteikumu spēkā stāšanās nodrošināt Noteikumu brīvu pieeju Ogres novada pašvaldības ēkā.
6. Uzdot Ogres novada pašvaldības pilsētu un pagastu pārvalžu vadītājiem pēc Noteikumu spēkā stāšanās nodrošināt Noteikumu brīvu pieeju pašvaldības pilsētu un pagastu pārvaldēs.
7. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,
domes priekšsēdētāja A. Kraujas paraksts)

